b'\n_START_ARTICLE_\nOb\xc4\x8dina \xc5\xa0en\xc4\x8dur\n_START_SECTION_\nZgodovina ob\xc4\x8dine\n_START_PARAGRAPH_\nV 18. stoletju je imel \xc5\xa0en\xc4\x8dur upravni status soseske, podro\xc4\x8dje njegove uprave pa je bilo definirano zlasti z obsegom lokalne \xc5\xbeupnije. V \xc4\x8dasu Ilirskih provinc je bila \xc5\xa1en\xc4\x8durska ob\xc4\x8dina, imenovana tudi merija, poleg osmih drugih del kantona Kranj. V meriji \xc5\xa0en\xc4\x8dur je leta 1811 \xc5\xbeivelo 2856 prebivalcev. Na podlagi statusa merije je bil \xc5\xa0en\xc4\x8dur po povratku Avstrijcev razgla\xc5\xa1en za glavno ob\xc4\x8dino, tako da je obsegal \xc5\xa1est podob\xc4\x8din (Hrastje, Lu\xc5\xbee, Ol\xc5\xa1evek, \xc5\xa0en\xc4\x8dur, Velesovo in Voglje) in je leta 1817 imel 2805 prebivalcev ter 607 hi\xc5\xa1. Z uvedbo krajevnih ob\xc4\x8din leta 1854 se je \xc5\xa1en\xc4\x8durska ob\xc4\x8dina zmanj\xc5\xa1ala na podro\xc4\x8dje \xc5\xa0en\xc4\x8durja, Lu\xc5\xbe in Srednje vasi. Ob zmanj\xc5\xa1anju \xc5\xa1tevila ob\xc4\x8din s predpisoma iz leta 1866 so na \xc5\xa1en\xc4\x8durskem obmo\xc4\x8dju ostale samo ob\xc4\x8dine \xc5\xa0en\xc4\x8dur, Hrastje in Voglje. \xc5\xa0en\xc4\x8durska ob\xc4\x8dina je obsegala 3591 hektarov in trinajst naselij: Adergas, Hotema\xc5\xbee, Lu\xc5\xbee, Milje, Mo\xc5\xbejanco, Ol\xc5\xa1evek, Praprotno Polico, Srednjo vas, \xc5\xa0en\xc4\x8dur, Trato, Tupali\xc4\x8de, Velesovo in Visoko. Kranjski de\xc5\xbeelni odbor je zaradi nesoglasij med \xc5\xa0en\xc4\x8durjem in Velesovim leta 1913 ustanovil lo\xc4\x8deno ob\xc4\x8dino Velesovo in ji pripojil Adergas, Praprotno Polico, Velesovo in Trato._NEWLINE_Nastanek Kraljevine SHS na lokalnem nivoju ni prinesel posebnih sprememb. Obseg \xc5\xa1en\xc4\x8durske ob\xc4\x8dine se ni spreminjal, prebivalstvo pa je postopno raslo in leta 1931 doseglo 2473 ob\xc4\x8danov. Zakon o ob\xc4\x8dinah iz leta 1933 je uvedel komasacijo ob\xc4\x8din, na podlagi katere je bila v \xc5\xa1en\xc4\x8dursko ob\xc4\x8dino ponovno vklju\xc4\x8dena velesovska. Leta 1934 je zgolj za nekaj mesecev sredi\xc5\xa1\xc4\x8de ob\xc4\x8dine postala vas Visoko, nato pa se je ob\xc4\x8dinski sede\xc5\xbe vrnil v \xc5\xa0en\xc4\x8dur.  Leta 1935 je minister za notranje zadeve Anton Koro\xc5\xa1ec podpisal sklep o prehodu krajev Voklo, Voglje, Hrastje in Preba\xc4\x8devo iz ob\xc4\x8dine Trboje v ob\xc4\x8dino \xc5\xa0en\xc4\x8dur. Ob\xc4\x8dani so proslavljali nastanek pove\xc4\x8dane ob\xc4\x8dine, vendar je poleti 1936 Koro\xc5\xa1ec z novim odlokom ob\xc4\x8dini odvzel kraja Tupali\xc4\x8de in Mo\xc5\xbejanca ter ju priklju\xc4\x8dil ob\xc4\x8dini Preddvor. Leta 1937 je \xc5\xa1en\xc4\x8durska ob\xc4\x8dina obsegala 4633 hektarov povr\xc5\xa1ine s petnajstimi naselji in imela 3862 prebivalcev ter 777 hi\xc5\xa1._NEWLINE_Med drugo svetovno vojno je ob\xc4\x8dina delovala naprej in obsegala enak prostor kot pred vojno. Medvojne navedbe o obsegu ob\xc4\x8dine, ki naj bi merila 4786 hektarov in 65 arov, so nekoliko ve\xc4\x8dje od predvojnih podatkov. Leta 1944 je ob\xc4\x8dina imela 4512 prebivalcev ter 800 hi\xc5\xa1.\xc2\xa0_NEWLINE_Z nastankom socialisti\xc4\x8dne Jugoslavije je \xc5\xa0en\xc4\x8dur postal eden od 46 krajev, ki so sodili pod okraj Kranj. S sprejemom dopolnjene razli\xc4\x8dice Zakona o upravni razdelitvi Ljudske republike Slovenije leta 1946 je kraj \xc5\xa0en\xc4\x8dur obsegal dve katastrski ob\xc4\x8dini, \xc5\xa0en\xc4\x8dur in Srednjo vas. Novi zakon iz leta 1952 je ukinil kraje in jih nadomestil z ob\xc4\x8dinami, kar je postal tudi \xc5\xa0en\xc4\x8dur. Vklju\xc4\x8deval je \xc5\xa1est katastrskih ob\xc4\x8din: Hrastje, Lu\xc5\xbee, Ol\xc5\xa1evek, \xc5\xa0en\xc4\x8dur, Visoko in Voglje._NEWLINE_Leta 1955 je bil sprejet Zakon o obmo\xc4\x8djih okrajev in ob\xc4\x8din v Ljudski republiki Sloveniji. Z njim je bila \xc5\xa1en\xc4\x8durska ob\xc4\x8dina ukinjena in s 1. julijem 1955 je kot krajevna skupnost pre\xc5\xa1la v okvir Ob\xc4\x8dine Kranj._NEWLINE_Po osamosvojitvi Slovenije je na podro\xc4\x8dju \xc5\xa0en\xc4\x8durja nastalo eno od 340 referendumskih obmo\xc4\x8dij, na katerih so se prebivalci odlo\xc4\x8dali, ali si \xc5\xbeelijo ustanovitev svoje ob\xc4\x8dine. Na referendumu 29. maja 1994 so to mo\xc5\xbenost v \xc5\xa0en\xc4\x8durju s 65,8% zavrnili. Ne glede na to odlo\xc4\x8ditev je Dr\xc5\xbeavni zbor Republike Slovenije 3. oktobra 1994 sprejel Zakon o ustanovitvi ob\xc4\x8din ter o dolo\xc4\x8ditvi njihovih obmo\xc4\x8dij, s katerim je bila na novo ustanovljena tudi Ob\xc4\x8dina \xc5\xa0en\xc4\x8dur, ki je obsegala 13 naselij, med njimi \xc5\xbderjavko, ki prej \xc5\xa1e nikoli ni bila del ob\xc4\x8dine._NEWLINE_Do zadnje teritorialne spremembe je pri\xc5\xa1lo 14. junija 2002, ko se je naselje Hrastje na \xc5\xbeeljo krajanov odcepilo od ob\xc4\x8dine in se priklju\xc4\x8dilo Mestni ob\xc4\x8dini Kranj.\n_START_SECTION_\nOb\xc4\x8dina danes\n_START_PARAGRAPH_\nOb\xc4\x8dinsko sredi\xc5\xa1\xc4\x8de je \xc5\xa0en\xc4\x8dur, v katerem delujejo vse ustanove in infrastruktura, ki so predpogoj za nastanek ob\xc4\x8dine: osemletna osnovna \xc5\xa1ola, zdravstvena ambulanta, trgovina z \xc5\xbeivili in me\xc5\xa1anim blagom, oskrba s pitno vodo, odvajanje odpadnih voda, elektrika, po\xc5\xa1ta, banka, knji\xc5\xbenica in prostori za upravno dejavnost. Gospodarstvo bazira na kmetijstvu, podjetni\xc5\xa1tvu in turizmu, ve\xc4\x8dinski dele\xc5\xbe delovno aktivnega prebivalstva pa se na delo vozi v sosednji Kranj. Po podatkih popisa prebivalstva iz leta 2002 je v ob\xc4\x8dini \xc5\xbeivelo 8591 prebivalcev, dne 1. januarja 2017 pa je imela 8557 prebivalcev.\n_START_SECTION_\nNaselja v ob\xc4\x8dini\n_START_PARAGRAPH_\nHotema\xc5\xbee, Lu\xc5\xbee, Milje, Ol\xc5\xa1evek, Preba\xc4\x8devo, Srednja vas pri \xc5\xa0en\xc4\x8durju, \xc5\xa0en\xc4\x8dur, Trboje, Visoko, Voglje, Voklo, \xc5\xbderjavka.'